Document ID: 32014R0065

A BIZOTTSÁG 65/2014/EU FELHATALMAZÁSON ALAPULÓ RENDELETE
(2013. október 1.)
a 2010/30/EU európai parlamenti és tanácsi irányelvnek a háztartási sütők és páraelszívók energiafogyasztásának címkézése tekintetében történő kiegészítéséről
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az energiával kapcsolatos termékek energia- és egyéb erőforrás-fogyasztásának címkézéssel és szabványos termékismertetővel történő jelöléséről szóló, 2010. május 19-i 2010/30/EU európai parlamenti és tanácsi irányelvre (1) és különösen annak 10. cikkére,
mivel:
(1)
A 2010/30/EU irányelv értelmében a Bizottság felhatalmazáson alapuló jogi aktusokat köteles elfogadni azon energiával kapcsolatos termékek címkézésére vonatkozóan, amelyekben megvan a lehetőség a jelentős energiamegtakarításra, és amelyek azonos rendeltetésű típusainak műszaki jellemzői jelentős eltéréseket mutatnak.
(2)
Az Unión belül az elektromos sütők energiafelhasználása a teljes energiaigény jelentős részét teszi ki. Az energiahatékonyság javítása területén eddig elért eredményeken túlmenően e készülékek energiafogyasztása jelentős mértékben még tovább csökkenthető.
(3)
A 92/75/EGK tanácsi irányelvnek a háztartási villamos sütők energiafogyasztásának címkézése tekintetében történő végrehajtásáról szóló, 2002. május 8-i 2002/40/EK bizottsági irányelv (2) létrehozott az elektromos háztartási sütők energiafogyasztása tekintetében egy címkézési rendszert.
(4)
A háztartási konyhai készülékek területén az elmúlt években gyors műszaki fejlődés következett be. A környezettudatos tervezés kapcsán végzett előkészítő vizsgálatok tanúsága szerint a gázüzemű sütők és a páraelszívók esetében is jelentős mértékben csökkenthető az energiafogyasztás. Annak érdekében, hogy az energiacímkék dinamikusan ösztönözzék a szállítókat e készülékek energiahatékonyságának további javítására, és felgyorsítsák az energiahatékony technológiák piaci térnyerését, a 2002/40/EK irányelvet hatályon kívül kell helyezni, és helyette új rendelkezéseket kell megállapítani.
(5)
E rendelet rendelkezéseit az elektromos és a gázüzemű háztartási sütőkre (ideértve a sütő-főző berendezésbe beépített ilyen sütőket is), valamint az elektromos háztartási páraelszívókra indokolt alkalmazni.
(6)
E rendelet útján a rendelet hatálya alá tartozó valamennyi sütő esetében felülvizsgált, A+++-tól D-ig terjedő skálájú, a háztartási páraelszívók esetében pedig új, A-tól G-ig terjedő skálájú energiahatékonysági címkét kell bevezetni, ez utóbbit oly módon, hogy a felső tartományban - a nagy hatásfokú készülékek piaci térnyerésének felgyorsítása érdekében - kétévente egy-egy új, a „+” jel hozzáadásával jelölt osztállyal egészüljön ki egészen az A+++ osztály eléréséig.
(7)
Az e rendeletben és a háztartási sütők, tűzhelyek és páraelszívók környezettudatos tervezésére vonatkozó követelményekről szóló, 2014. január 14.-i a 66/2014/EU felhatalmazáson alapuló bizottsági rendeletben (3) előírt követelmények együttesen 2020-ig várhatóan éves szinten 27 PJ megtakarítást fognak eredményezni a primerenergia-felhasználásban, amely 2030-ig akár évi 60 PJ-ra is növekedhet.
(8)
A végfelhasználók számára fontos szempont lehet a háztartási páraelszívók hangteljesítményszintje. Annak érdekében, hogy a végfelhasználók kellően tájékozottan hozhassanak döntéseket, a háztartási páraelszívók címkéin tájékoztatást kell adni a készülék hangteljesítményszintjéről.
(9)
A címkéken feltüntetendő információkat olyan megbízható, pontos és megismételhető számítási és mérési módszerekkel indokolt meghatározni, amelyek figyelembe veszik az általánosan elismert legkorszerűbb számítási és mérési módszereket, beleértve - amennyiben ilyenek rendelkezésre állnak - az európai szabványosításról szóló, 2012. október 25-i 1025/2012/EU európai parlamenti és tanácsi rendelet (4) I. mellékletében felsorolt európai szabványügyi szervezetek által elfogadott harmonizált szabványokban foglaltakat is.
(10)
E rendeletben indokolt egységesen meghatározni a háztartási sütők (ideértve a sütő-főző berendezésbe beépített ilyen sütőket is) és az elektromos háztartási páraelszívók címkéjének kivitelét és tartalmát.
(11)
E rendeletben rögzíteni kell a háztartási sütők (ideértve a sütő-főző berendezésbe beépített ilyen sütőket is) és az elektromos háztartási páraelszívók műszaki dokumentációjára és termékismertető adatlapjára vonatkozó követelményeket, ideértve azt az esetet is, amikor az említett készülékek használata nem háztartási célokra történik.
(12)
E rendeletben meg kell határozni azon adatok körét, amelyeket a távértékesítés valamennyi formája esetén a háztartási sütők (ideértve a sütő-főző berendezésbe beépített ilyen sütőket is) és az elektromos háztartási páraelszívók reklámanyagaiban és műszaki promóciós anyagaiban fel kell tüntetni, ideértve azt az esetet is, amikor az említett készülékek használata nem háztartási célokra történik.
(13)
Indokolt úgy rendelkezni, hogy e rendelet rendelkezéseit - és különösen a háztartási sütők energiahatékonysági osztályainak meghatározása céljából alkalmazott megközelítés hatékonyságát és alkalmasságát - a technológiai haladásra való tekintettel egy későbbi időpontban felül kell vizsgálni,
ELFOGADTA EZT A RENDELETET:
1. cikk
Tárgy és hatály
(1) Ez a rendelet címkézési és kiegészítő termékinformációs követelményeket állapít meg az elektromos és a gázüzemű háztartási sütőkre (ideértve a sütő-főző berendezésbe beépített ilyen sütőket is) és az elektromos háztartási páraelszívókra vonatkozóan, ideértve azt az esetet is, amikor az említett készülékeket nem háztartási célokra értékesítik.
(2) Ez a rendelet nem alkalmazandó:
a)
a villamos energiától és a gáztól különböző energiaforrással működő sütőkre;
b)
a „mikrohullámú sütés” funkciót tartalmazó sütőkre;
c)
a kisméretű sütőkre;
d)
a hordozható sütőkre;
e)
a hőtárolós sütőkre;
f)
az elsődlegesen gőzzel működő sütőkre;
g)
a kizárólag a harmadik gázcsaládba tartozó gázokkal (propán és bután) való működésre szánt sütőkre.
2. cikk
Fogalommeghatározások
A 2010/30/EU irányelv 2. cikkében található fogalommeghatározásokon túlmenően e rendelet alkalmazásában:
1. „sütő”: olyan készülék vagy készülék olyan része, amelyben egy vagy több, villamos energiával működő és/vagy egy vagy több, gázzal működő sütőtérben, hagyományos vagy légkeveréses üzemmódban étel készíthető;
2. „sütőtér”: az a lehatárolt térrész, amelyben az étel elkészítése céljából a hőmérséklet szabályozható;
3. „több sütőterű sütő”: legalább két, egymástól függetlenül melegíthető sütőtérrel rendelkező sütő;
4. „kisméretű sütő”: olyan sütő, amelyben mindegyik sütőtér szélessége és mélysége egyaránt kisebb 250 mm-nél, vagy magassága kisebb 120 mm-nél;
5. „hordozható sütő”: olyan, nem beépítésre tervezett sütő, amelynek terméktömege 18 kilogrammnál kisebb;
6. „mikrohullámú sütés”: étel melegítése elektromágneses energia segítségével;
7. „hagyományos üzemmód”: a sütő azon működtetési módja, amelyben a sütő sütőterében a légmozgásról kizárólag a természetes hőáramlás gondoskodik;
8. „légkeveréses üzemmód”: a sütő olyan üzemmódja, amelyben a sütő sütőterében a légmozgásról beépített ventilátor gondoskodik;
9. „üzemciklus”: a standard terhelésnek a sütő sütőterében történő melegítéséhez igénybe vett időtartam;
10. „sütő-főző berendezés”: sütőből és tűzhelyből álló, gázzal vagy villamos energiával működő készülék;
11. „működtetési mód”: a sütő használat közbeni állapota;
12. „hőforrás”: a sütő melegítésére szolgáló fő energiahordozó;
13. „páraelszívó”: olyan, motorral működtetett és azt szabályozó készülék, amely a szennyezett levegő tűzhely feletti összegyűjtésére szolgál, vagy olyan, sütő-főző berendezések, tűzhelyek vagy más hasonló sütési-főzési célú termékek mellé való beépítésre szánt, lefelé irányuló légáramú rendszert tartalmaz, amely a keletkező gőzt belső vezetőcsövön keresztül, lefelé távolítja el;
14. „főzés közben automatikusan vezérelt üzemmód”: az az állapot, amelyben a páraelszívó légárama (ezen belül nedvességtartalma, hőmérséklete stb.) főzés közben egy vagy több érzékelő segítségével automatikusan van szabályozva;
15. „teljesen automatikus páraelszívó”: olyan páraelszívó, amelyben a légáram és/vagy más funkciók szabályozása a nap 24 órájában - így főzés közben is - egy vagy több érzékelő segítségével, automatikusan történik;
16. „legjobb hatásfokú pont”, „BEP”: a páraelszívó jelleggörbéjének azon pontja, amelyhez a legnagyobb hidrodinamikai hatékonyság (FDEhood) tartozik;
17. „megvilágítási hatékonyság”, „LEhood”: a háztartási páraelszívó világítórendszere által biztosított átlagos megvilágításból és a világítórendszer teljesítményéből képzett, lux/W mértékegységben kifejezett hányados;
18. „zsírkiszűrési hatékonyság”, „GFEhood”: a páraelszívó zsírszűrői által felfogott zsír relatív mennyisége;
19. „kikapcsolt üzemmód”: az az állapot, amelyben a készülék a villamos hálózatra van kapcsolva, de nem lát el semmilyen funkciót, vagy kizárólag a kikapcsolt üzemmódra utaló jelzést ad vagy a 2004/108/EK európai parlamenti és tanácsi irányelv (5) szerinti elektromágneses összeférhetőség biztosítását célzó funkciókat látja el;
20. „készenléti üzemmód”: az az állapot, amelyben a készülék a villamos hálózathoz csatlakozik, rendeltetésszerű üzeme a villamos hálózatról felvett energiától függ, és kizárólag a következő, tetszőleges ideig fenntartható funkciókat látja el: reaktiválási funkció vagy reaktiválási funkció és kizárólag a reaktiválási funkció bekapcsolt állapotának jelzése, és/vagy információ- vagy állapotkijelzés;
21. „reaktiválási funkció”: olyan funkció, amely további funkciók (ideértve az elsődleges funkciót is) igénybevételét lehetővé tévő állapot távkapcsolás útján történő aktiválásával (ideértve a távirányító, belső érzékelő, időzítő működésbe lépését is) lehetővé teszi más üzemmódok (köztük a főfunkció üzemmód) aktiválását;
22. „információ- vagy állapotkijelzés”: tájékoztatást - ideértve az időkijelzést is - nyújtó vagy a berendezés állapotát a kijelzőn megjelenítő folyamatos funkció;
23. „végfelhasználó”: az a fogyasztó, aki egy terméket ténylegesen megvásárol vagy várhatóan meg fog vásárolni;
24. „az értékesítés helye”: olyan hely, ahol készülékeket állítanak ki és/vagy kínálnak megvásárlásra vagy bérletre;
25. „egyenértékű modell”: olyan forgalomba hozott modell, amelynek műszaki paraméterei megegyeznek egy, ugyanazon gyártó vagy importőr által másik kereskedelmi kódszámmal forgalomba hozott modellével.
3. cikk
A szállítók kötelezettségei és időütemezésük
A szállítók kötelesek gondoskodni:
1.
a címkék, a termékismertető adatlapok és a műszaki dokumentáció vonatkozásában:
a)
a háztartási sütők esetében arról, hogy:
i.
minden háztartási sütő mindegyik sütőtérre vonatkozóan el legyen látva egy vagy több, a III. melléklet 1. pontjában meghatározott formai és tartalmi követelményeket kielégítő nyomtatott címkével;
ii.
a forgalomba hozott háztartási sütőket egy, a IV. melléklet A. pontja szerinti termékismertető adatlap kísérje;
iii.
az V. melléklet A. pontjában meghatározott műszaki dokumentációt kérésre a tagállami hatóságok megkapják;
iv.
ha a háztartási sütők egy adott modelljére vonatkozó reklámanyag energiafogyasztással vagy vételárral kapcsolatos információkat tartalmaz, akkor ez a reklámanyag tartalmazza az energiahatékonysági osztály megjelölését is;
v.
a háztartási sütők egyes modelljeinek sajátos műszaki jellemzőit ismertető műszaki promóciós anyagokban szerepeljen az adott készülékek energiahatékonysági osztálya;
vi.
a kereskedők a háztartási sütők minden egyes modelljének minden egyes sütőterére vonatkozóan megkapjanak egy, a III. melléklet 1. pontjában meghatározott formai és tartalmi követelményeket kielégítő elektronikus címkét;
vii.
a kereskedők a háztartási sütők minden egyes modelljére vonatkozóan megkapjanak egy, a IV. melléklet A. pontjában meghatározott formai és tartalmi követelményeket kielégítő elektronikus termékismertető adatlapot;
b)
a háztartási páraelszívók esetében arról, hogy:
i.
minden háztartási páraelszívó el legyen látva egy, a III. melléklet 2. pontjában meghatározott formai és tartalmi követelményeket kielégítő nyomtatott címkével;
ii.
a forgalomba hozott háztartási páraelszívókat egy, a IV. melléklet B. pontja szerinti termékismertető adatlap kísérje;
iii.
az V. melléklet B. pontjában meghatározott műszaki dokumentációt kérésre a tagállami hatóságok megkapják;
iv.
ha a háztartási páraelszívók egy adott modelljére vonatkozó reklámanyag energiafogyasztással vagy vételárral kapcsolatos információkat tartalmaz, akkor ez a reklámanyag tartalmazza az energiahatékonysági osztály megjelölését is;
v.
a háztartási páraelszívók egyes modelljeinek sajátos műszaki jellemzőit ismertető műszaki promóciós anyagokban szerepeljen az adott készülékek energiahatékonysági osztálya;
vi.
a kereskedők a háztartási páraelszívók minden egyes modelljére vonatkozóan megkapjanak egy, a III. melléklet 2. pontjában meghatározott formai és tartalmi követelményeket kielégítő elektronikus címkét;
vii.
a kereskedők a háztartási páraelszívók minden egyes modelljére vonatkozóan megkapjanak egy, a IV. melléklet B. pontjában meghatározott formai és tartalmi követelményeket kielégítő elektronikus termékismertető adatlapot;
2.
az energiahatékonysági osztályok vonatkozásában:
a)
a háztartási sütők esetében arról, hogy a sütő sütőterének energiahatékonysági osztálya az I. melléklet 1. pontja és a II. melléklet 1. pontja szerint kerüljön meghatározásra;
b)
a háztartási páraelszívók esetében arról, hogy:
i.
az energiahatékonysági osztályok az I. melléklet 2. a) pontja és a II. melléklet 2.1. pontja szerint kerüljenek meghatározásra;
ii.
a hidrodinamikai hatékonysági osztályok az I. melléklet 2. b) pontja és a II. melléklet 2.2. pontja szerint kerüljenek meghatározásra;
iii.
a megvilágítási hatékonysági osztályok az I. melléklet 2. c) pontja és a II. melléklet 2.3. pontja szerint kerüljenek meghatározásra;
iv.
a zsírkiszűrési hatékonysági osztályok az I. melléklet 2. d) pontja és a II. melléklet 2.4. pontja szerint kerüljenek meghatározása;
3.
a címkék kivitele vonatkozásában:
a)
a háztartási sütők esetében arról, hogy a sütő sütőterére vonatkozó címke kivitele megfeleljen a III. melléklet 1. pontjában foglalt követelményeknek minden olyan készülék esetében, amelynek forgalomba hozatala 2015. január 1-jén vagy azt követően történt;
b)
a háztartási páraelszívók esetében arról, hogy a címke kivitele a következő ütemezés szerint megfeleljen a III. melléklet 2. pontjában foglalt követelményeknek:
i.
minden olyan háztartási páraelszívó esetében, amelynek forgalomba hozatala 2015. január 1-jén vagy azt követően történt, és amely az A, B, C, D, E, F, G energiahatékonysági osztályok valamelyikébe tartozik, a címkének a III. melléklet 2.1.1. pontjában (1. címke) vagy - amennyiben a szállító azt úgy ítéli megfelelőnek - a III. melléklet 2.1.2. pontjában (2. címke) foglalt követelményeket kell teljesítenie;
ii.
minden olyan háztartási páraelszívó esetében, amelynek forgalomba hozatala 2016. január 1-jén vagy azt követően történt, és amely az A+, A, B, C, D, E, F energiahatékonysági osztályok valamelyikébe tartozik, a címkének a III. melléklet 2.1.2. pontjában (2. címke) vagy - amennyiben a szállító azt úgy ítéli megfelelőnek - a III. melléklet 2.1.3. pontjában (3. címke) foglalt követelményeket kell teljesítenie;
iii.
minden olyan háztartási páraelszívó esetében, amelynek forgalomba hozatala 2018. január 1-jén vagy azt követően történt és amely az A++, A+, A, B, C, D, E energiahatékonysági osztályok valamelyikébe tartozik, a címkének a III. melléklet 2.1.3. pontjában (3. címke) vagy - amennyiben a szállító azt úgy ítéli megfelelőnek - a III. melléklet 2.1.4. pontjában (4. címke) foglalt követelményeket kell teljesítenie;
iv.
minden olyan háztartási páraelszívó esetében, amelynek forgalomba hozatala 2020. január 1-jén vagy azt követően történt, és amely az A+++, A++, A+, A, B, C, D energiahatékonysági osztályok valamelyikébe tartozik, a címkének a III. melléklet 2.1.4. pontjában (4. címke) foglalt követelményeket kell teljesítenie.
4. cikk
A kereskedők kötelezettségei
A kereskedők kötelesek gondoskodni:
1.
a háztartási sütők esetében arról, hogy:
a)
az értékesítés helyén kiállított sütők mindegyikének elülső felületén, tetején vagy közvetlen közelében a sütő mindegyik sütőterére vonatkozóan el legyen helyezve a 3. cikk 1. a) pontja i. alpontjának megfelelően a szállító által rendelkezésre bocsátott címke; ez a címke tisztán látható legyen, és a rajta szereplő márkanév és modellazonosító elolvasása nélkül meg lehessen állapítani róla, hogy a kiállított modellhez tartozik;
b)
az eladásra vagy bérletre kínált azon sütők forgalmazása, amelyeket a 2010/30/EU irányelv 7. cikkében foglaltak szerint a végfelhasználóknak nincs alkalmuk kiállítva megtekinteni, a szállítók által e rendelet VI. melléklete A. részének megfelelően rendelkezésre bocsátott információkkal történjék, kivéve abban az esetben, ha az eladásra vagy bérletre való kínálás az interneten keresztül történik, amikor is a VII. melléklet rendelkezései szerint kell eljárni;
c)
ha egy adott sütőmodellre vonatkozó, a távértékesítés és a forgalmazás bármely formájához vagy médiumához készített reklámanyag energiafogyasztással vagy vételárral kapcsolatos információkat tartalmaz, akkor ez a reklámanyag utaljon az energiahatékonysági osztályra is;
d)
az egy meghatározott modellhez tartozó sütők műszaki jellemzőit ismertető műszaki promóciós anyagokban szerepeljen a modell energiahatékonysági osztálya;
2.
a háztartási páraelszívók esetében arról, hogy:
a)
az értékesítés helyén kiállított háztartási páraelszívók mindegyikének elülső felületén, tetején vagy közvetlen közelében el legyen helyezve a 3. cikk 1. b) pontja i. alpontjának megfelelően a szállító által rendelkezésre bocsátott címke; ez a címke tisztán látható legyen, és a rajta szereplő márkanév és modellazonosító elolvasása nélkül meg lehessen állapítani róla, hogy a kiállított modellhez tartozik;
b)
az eladásra vagy bérletre kínált azon háztartási páraelszívók forgalmazása, amelyeket a 2010/30/EU irányelv 7. cikkében foglaltak szerint a végfelhasználóknak nincs alkalmuk kiállítva megtekinteni, a szállítók által e rendelet VI. melléklete B. részének megfelelően rendelkezésre bocsátott információkkal történjék, kivéve abban az esetben, ha az eladásra vagy bérletre való kínálás az interneten keresztül történik, amikor is a VII. melléklet rendelkezései szerint kell eljárni;
c)
ha a háztartási páraelszívók egy adott modelljére vonatkozó, a távértékesítés és a forgalmazás bármely formájához vagy médiumához készített reklámanyag energiafogyasztással vagy vételárral kapcsolatos információkat tartalmaz, akkor ez a reklámanyag utaljon az energiahatékonysági osztályra is;
d)
az egy meghatározott modellhez tartozó háztartási páraelszívók műszaki jellemzőit ismertető műszaki promóciós anyagokban szerepeljen a modell energiahatékonysági osztálya.
5. cikk
Mérési és számítási módszerek
A 3. és a 4. cikkben felsorolt információkat megbízható, pontos és megismételhető, az általánosan korszerűként elfogadott számítási és mérési módszertant figyelembe vevő mérési eljárásokkal kell megállapítani.
6. cikk
Piacfelügyeleti célú vizsgálatok
A tagállamok hatóságai az e rendeletben foglalt követelmények teljesülésének ellenőrzésére irányuló piacfelügyeleti célú vizsgálatokat a VIII. mellékletben előírt eljárás szerint végzik el.
7. cikk
Felülvizsgálat
A Bizottság ezt a rendeletet a műszaki haladás fényében 2021. január 1-jéig felülvizsgálja.
8. cikk
Hatályát vesztő jogi aktus
A 2002/40/EK bizottsági irányelv 2015. január 1-jén hatályát veszti.
9. cikk
Átmeneti rendelkezések
(1) Úgy kell tekinteni, hogy az e rendelet követelményeit teljesítő, 2015. január 1. előtt forgalomba hozott vagy eladásra, bérletre vagy részletvásárlásra kínált háztartási sütők teljesítik a 2002/40/EK irányelv követelményeit.
(2) A kereskedők 2015. január 1. és április 1. között jogosultak a 4. cikk 1. b) pontja szerint eljárni olyan konkrét sütők esetében, amelyek az említett rendelkezés hatálya alá tartoznak.
(3) A kereskedők 2015. január 1. és április 1. között jogosultak a 4. cikk 2. b) pontja szerint eljárni olyan konkrét páraelszívók esetében, amelyek az említett rendelkezés hatálya alá tartoznak.
10. cikk
Hatálybalépés és alkalmazás
(1) Ez a rendelet az Európai Unió Hivatalos Lapjában való kihirdetését követő huszadik napon lép hatályba.
(2) Rendelkezéseit 2015. január 1-jétől kell alkalmazni. A 3. cikk 1. a) és 1. b) pontjának iv. és v. alpontját, valamint a 4. cikk 1. b), 1. c), 1. d), 2. b), 2. c) és 2. d) pontját 2015. április 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2013. október 1-jén.

Labels: 3
7
1
14